Diari Oficial de la Generalitat Valenciana


Sumari del DOGV 2588, del 19-09-1995 (1995/836143)

RESOLUCIÓ de 24 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc de col.laboració entre la Conselleria de Medi Ambient de la Generalitat Valenciana, l'Ajuntament de Gandia i la Cambra Oficial de Comerç, Indústria i Navegació de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2588

Data del DOGV
:   19-09-1995

Secció del DOGV
:   ALTRES DISPOSICIONS

Número del document
:   1995/836143


Data del document
:   24-07-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 24 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc de col.laboració entre la Conselleria de Medi Ambient de la Generalitat Valenciana, l'Ajuntament de Gandia i la Cambra Oficial de Comerç, Indústria i Navegació de València.   
Subscrit, després de la tramitació prèvia reglamentària, entre la Conselleria de Medi Ambient de la Generalitat Valenciana, l'Ajuntament de Gandia i la Cambra de Comerç, Indústria i Navegació de Valencia, el dia 22 de juny de 1995, un conveni marc de col.laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0553/95, i que figura com a annex d'aquesta resolució.  
València, 24 de juliol de 1995.- El secretari general de la Conselleria d'Administració Pública.  
Conveni marc de col·laboració entre la Conselleria de Medi Ambient de la Generalitat Valenciana, l'Ajuntament de Gandia i la Cambra Oficial de Comerç, Indústria i Navegació de València  
València, 22 de juny de 1995  
REUNIDOS  
D'una banda, el Sr. Emèrit Bono i Martínez, conseller de Medi Ambient, especialment facultat per a aquest acte per acord del Consell de la Generalitat Valenciana de data 19 de juny de 1995.  
D'una altra, la Sra. Josefa Frau i Ribes, en qualitat d'alcaldessa presidenta de l'Ajuntament de Gandia, especialment facultada per a aquest acte per acord de l'ajuntament en ple de data 6 d'abril de 1995.  
I, de l'altra, el Sr. Arturo Virosque Ruiz, president de la Cambra Oficial de Comerç, Indústria i Navegació de València, en nom i representació d'aquesta.  
Els compareixents es reconeixen expressa competència recíproca per a la representació de les institucions esmentades i exposen:  
Primer. Que la Conselleria de Medi Ambient de la Generalitat Valenciana té atribuïdes competències en aquesta matèria en el seu àmbit territorial i, més concretament, en la planificació i el control de la gestió dels residus, com també en el foment de mesures correctores i preventives de l'impacte ambiental, i en la formació ambiental i en la conscienciació ecològica dels ciutadans.  
Segon. Que l'Ajuntament de Gandia, com a conseqüència de la seua preocupació pel medi ambient i la protecció d'aquest, realitza una sèrie d'actuacions amb la finalitat de crear una consciència social de responsabilitat entre els habitants de la ciutat de Gandia.  
Tercer. Que la Cambra Oficial de Comerç, Indústria i Navegació de València realitza una sèrie d'activitats de promoció, informació, formació i assessorament en temes ambientals adreçades al teixit empresarial.  
Quart. Que aquestes entitats consideren necessària la cooperació per aconseguir una preservació en el nostre medi ambient, un ús racional dels nostres recursos naturals i una millora de la qualitat de vida dels ciutadans de Gandia, mitjançant les següents clàusules:  
Primera. És objecte d'aquest conveni la cooperació entre la Generalitat Valenciana, mitjançant la Conselleria de Medi Ambient, l'Ajuntament de Gandia i la Cambra Oficial de Comerç, Indústria i Navegació de València, per a l'establiment d'una oficina integrada d'informació sobre el medi ambient denominada el Punt Verd, a la ciutat de Gandia.  
Segona. El marc de cooperació que s'hi estableix comprén la creació i el manteniment d'un centre que integre la informació sobre el medi ambient més usual i que dispose dels canals oportuns per a la seua recollida, en poc de temps, i que permeta oferir als ciutadans un sol punt de contacte a través del qual puguen canalitzar les seues consultes i demandes d'informació.  
Aquest centre té per objectius:  
\* Constituir un punt únic en el municipi que canalitze tota la informació ambiental al conjunt dels ciutadans, assessorant-los sobre tots aquells aspectes de la seua activitat que tinguen incidència en el medi ambient.  
\* Informar i assessorar en la presentació de projectes empresarials que assumesquen la sintonia i el compromís amb el medi ambient (ajudes i subvencions).  
\* Canalitzar tota la informació i les activitats que sobre aquesta matèria es realitzen a Gandia o tinguen interès per als ciutadans.  
\* Presentar propostes d'actuació que recullen l'interès i cobresquen les necessitats del conjunt d'habitants de Gandia.  
\* Promoure projectes que contribuesquen al desenvolupament sostingut de la població.  
\* Promoure els ecodiagnòstics i les ecoauditories entre el teixit industrial, turístic i comercial de la ciutat.  
\* Fomentar programes d'estalvi energètic.  
\* Elaborar productes per a la divulgació i la difusió dels distints programes i recursos.  
\* Dissenyar i implementar un programa de formació en relació amb temes ambientals adreçat als distints sectors econòmics amb relleu en la zona.  
\* Col·laborar amb els serveis municipals d'Educació en campanyes de formació entre la població escolar.  
\* Rebre i estructurar la informació dels serveis municipals de Medi Ambient i tota la que es gènere en altres serveis municipals (per exemple, informació sobre la situació de les platges, aspectes ambientals que s'han de considerar en una sol·licitud de llicència d'activitat...).  
\* Establir les connexions oportunes amb l'administració autonòmica i nacional per a rebre tota la informació que aquestes generen.  
Tercera. Correspon a la Conselleria de Medi Ambient donar suport de manera activa a aquest centre, facilitant tota la informació necessària perquè funcione, participant en les activitats de formació que aquesta realitze.  
Quarta. Correspon a l'Ajuntament de Gandia facilitar les infrastructures bàsiques per a l'esmentada oficina, com també tota la informació del medi ambient generada en el terme municipal.  
Cinquena. Correspon a la Cambra Oficial de Comerç, Indústria i Navegació de València, facilitar el suport tècnic que faça possible la informació i la formació en medi ambient adreçada al teixit empresarial.  
Sisena. Es crea una comissió mixta de seguiment d'aquest conveni que estarà integrada per dos representants de la Conselleria de Medi Ambient, nomenats pel conseller; dos representants de l'Ajuntament de Gandia, nomenats per l'alcaldessa presidenta, i dos de la Cambra Oficial de Comerç, Indústria i Navegació de València, nomenats pel seu president.  
Setena. Aquest conveni marc no genera obligacions econòmiques entre les parts; aquestes, si escau, es concretaran en convenis singulars.  
Vuitena. Aquest conveni entrarà en vigor, a tots els efectes, el mateix dia que se signe, i vigirà fins al 31 de desembre de 1995. Es prorrogarà tàcitament per anys naturals sempre que cap de les parts no el denuncie amb tres mesos d'antelació a la data d'acabament.  
I perquè així conste, a l'efecte oportú, i en prova de conformitat, les persones compareixents signen aquest document, en triple exemplar, a un sol efecte, al lloc i en la data indicats ut supra.  
El conseller de Medi Ambient: Emérit Bono i Martínez.  
L'alcaldessa presidenta de l'Ajuntament de Gandia: Josefa Frau i Ribes.  
El president de la Cambra Oficial de Comerç, Indústria i Navegació: Arturo Virosque Ruiz.